“Barama” serialının ssenaristi: “Kişilər primitivdir” – MÜSAHİBƏ – SumqayitXeber.Com\nYanvar 11, 09:36 • 970\n– Reyhan, hazırda telekanallarda yayımlanan iki seriala ssenari yazırsınız – “Barama” və “Ögey ana” serialları. “Barama” serialının isə həm də aktyor heyətindəsiniz. Yazdığın mətndə rol oynamağın hansısa üstünlüyü varmı?\n– Öz yazdığını oynayanda özün redaktələr edə bilirsən. Seriala ssenari yazmağın bir özəlliyi var: əgər serialda 20 obraz varsa ssenari müəllifi olaraq sən mətndə 20 nəfər kimi düşünməli, 20 nəfər kimi danışmalısan. 20 nəfərin konfliktini qurmalısan. Və ssenari serial ssenarisidirsə, fasiləsiz işləyirsən və müəyyən məqamlarda “dona” bilərsən. Yəni, bəzi yerlərdə 20 yaşlı qız, ya 60 yaşlı kişi kimi düşünməyə, danışmaya bilərsən. Ona görə də, çəkiliş meydançasına gedəndə aktyorlara deyirəm ki, mənim mətnim dəqiq olmaya bilər. Yorğun ola bilərəm və ya diqqətim başqa personaja fokuslanar, sizin mətniniz kölgədə qala bilər. Bunu siz hiss edirsinizsə, kontekst daxilində uyğun əlavələr və redaktələr edin.\n– Ssenari yazmaq prosesi necədir? Bilirəm ki, qrup şəklində yazılır ssenarilər…\n– Əvvəlcə ümumi gedişatı qururuq. Sonra hər seriyanın tritmentini qururuq. Sonra bölümləri bölüşdürürük və yazırıq.\n– Senari müəllifləri kimi aktyor kastinqlərində iştirak edirdinizmi?\n– Bəzen olur. Rejissora fikirlərimizi deyirik.\n– Serialların ünvanına tənqidlər səslənir. Yerli serialları keyfiyyətsizlikdə ittiham edirlər. Serial istehsalında olan bir şəxs kimi onlara bir cavabınız varmı?\n– Bizim serialları hansısa bazarlarda olan serial biznesi ilə, serial sənayesi ilə müqayisə etməyin mənası yoxdur. Bir də görürsən ki, bizə sual verirlər: bizim seriallar da türk serialları kimi ola biləcəkmi? Bu sualı qəbul etmirəm. Çünki rusun öz serial üslubu var. Türklər bir başqa cür serial çəkir. Gürcülərin də üslubu başqadır. Bu yaxınlarda italyan serialına baxdım. Tamam başqa bir şeydir; nə rus serialına, nə də türk serialına bənzəyir. Bəs biz niyə türk serialına oxşamaq istəyirik? Niyə onu etalon götürürük? Niyə Amerika serialı, ya rus serialı yox, türk serialı? Olmursa, heç biri olmasın. Demək istəyirəm ki, bizim öz serialımız olmalıdır. Nə türk serialı kimi, nə rus serialı kimi. Çünki bizim yaradıcı heyət azərbaycanlıdır, aktyorlar azərbaycanlıdır, tamaşaçılar da azərbaycanlıdır. Bizim məhsulumuz bizim düşüncəmizin məhsuludur. Türklər bahalı villalarda seriallar çəkir, aktyorlarına ağlagəlməz qonorar ödəyir və yaxud da, kəndin ən kasıb yerinə gedib, orada əhvalat çəkir. Biz bunu edə bilmirik. Biz öz imkanlarımız çərçivəsində işləyir, özümüzə görə ortaya məhsul çıxarırıq. Və bu məhsul ixrac olunan digər məhsullar kimi deyil. Bu, bizim həyatımızla, yaşamımızla, təfəkkürümüzlə, mentalitetimizlə bağlı məhsuldur. Ona görə bu tənqidləri ədalətsiz sayıram. İşin içində deyillər, işin başqa tərəflərini görmürlər – hansı şəraitdə, necə işləyirik, maliyyəmiz nə qədərdir və s.\n– Reyhan, bəs özünüzün serialda dəyişmək istədiyin bir şey varmı? Səlahiyyətiniz xaricində olan, amma dəyişilməsini istədiyiniz?\n– Elə bir şey yoxdur. Mən uşaqları görürəm necə işləyirlər; səhər tezdən gecəyədək çəkilişlər… Səhəri gün də, növbəti gün də… Hər gün. Serialın yükünü çiyinlərində daşıyan insanlar var. Problemlərin içində onlar olur həmişə. Daim nəyisə həll etməlidirlər; bu gün aktyor gələ bilmir, bu gün paltar olmadı, dükan imtina etdi, ya bu gün məkan imtina etdi. Dar vaxtda bu işləri düzüb qoşan, stressə girən adamlar – rejissor, ikinci rejissor və s. Yəni, bunların fonunda deyə bilmərəm ki, mən olsam, başqa cür edərəm. Sadəcə, istəyirəm ki, daha geniş imkanlarımız olsun. Daha çox məkanımız olsun, daha çox aktyor cəlb edə bilək. Biz məcburuq belə işləməyə. Yenə hər şey gəlib maliyyəyə və iş rejiminin ağırlığına dayanır. Gündəlik serialdır, 45 dəqiqəlik. Özünüz bilirsiniz…\n– Seriala yazılan rəyləri oxuyursunuzmu? Bunlar gələcək seriyaların ssenarisinə təsir edirmi?\n– Biz ara-sıra rəyləri oxuyuruq. Amma hər seriyadan sonra “Yutub”da 100-200 şərhi oxumağa fiziki imkanımız yoxdur. Təsir etməsi məsələsi yoxdur. Çünki, baxırsan ki, 10-15 şərh qəhrəmanların makiyajının, geyiminin müzakirəsinə həsr olunub, bunu oxuyub buna niyə vaxt sərf edim? Amma kimsə aktyor oyunu, dramaturgiya haqda yazanda biz ondan nəticə çıxarmağa çalışırıq. Amma bir də görürsən ki, belə rəylər yazırlar: “Ay Arif, o qadın səni aldadır” – guya qəhrəmanı bilmədiklərindən agah edirlər. Bunlar artıq gülməlidir. Bundan necə bəhrələnəsən?\n– Bayaq dediniz ki, olmayan bir adamı uydurmaq asan deyil. “Barama” serialında oynadığınız Kəmalə bir canlı insan kimi təsəvvürünüzdə varmı?\n– Əvvəllər çətin idi. İndi onun haqqında başqa bir adam kimi düşünə bilirəm. Mən peşəkar aktrisa deyiləm. Təklif gəldi, mən də razılaşdım (gülür). Şöhrət hissimə qalib gələ bilmədim. Bilirsiniz niyə? Bir dəfə Rasim Cəfər (həyat yoldaşı – red.)və başqa bir neçə serial aktyoru ilə bir yerdə oturmuşduq. Gələn-gələn gəlib aktyorlarla şəkil çəkdirirdi. Biz qalmışıq qıraqda. Bu birinci dəfə deyil. İllərdir, belədir. Rasimlə harasa gedirəm, gəlib onunla şəkil çəkdirirlər. Adam birtəhər olur. Bu boyda serialın yükünü çiynində daşıyan adamsan, amma səni heç kim tanımır. Sən həmişə kənarda qalırsan. Eləcə də bu, montajçıya, rejissora, ikinci rejissora, operatora aiddir. Amma aktyorları hamı görür. Mən də düşündüm ki, mən də sınayım, görüm necə hisdir. Razılaşıb çəkildim. Amma mən aktrisa deyiləm.\n– Kinoşünaslığı bitirmisiniz?\n– “Barama” serialında qadınlar kölgədədir. Konflikt kişilərin konfliktidir. Qadınlarsa onların kölgəsi kimi görünür.\n– Haqlısınız. Əvvəldən belə qurulmuşdu. Mən qadın xəttini qaldırmağa çalışırdım. Amma dedilər ki, drama meyllənmək olmaz. Serial kriminal serialdır, elə də davam etməlidir. Hətta öz obrazım olan Kəmaləyə müstəqil qadın kimi bir obraz biçmişdim. Amma olmadı. Sonda bu qənaətə gəldim ki, onlar qadınları sevmirlər (gülür).\n– Amma “Ögey ana” da qadınlar konfliktdə əsas iştirak edənlərdir.\n– Serialdan belə bir ideya da çıxır ki, qadınların həyat fəaliyyətini məhdudlaşdıran tək kişilər deyil, onlar özləridirlər, bəlkə hətta kişidən də artıq bunu edirlər. Bu haqda necə düşünürsən: qadınların həyatını kişilər daha çox məhdudlaşdırır, yoxsa qadınlar özləri?\n– Məncə qadınlar özləri. Kişiləri də qadın tərbiyə edir. Oğlanlarının beynini həmişə analar doldururlar. Məsələn: “Filankəsi ala bilməzsən, o boşanıb”. Bunu kişilərin beyninə elə qadınlar salır. Adətən deyirlər ki, bu, ətrafın reaksiyasından çəkinməkdi, “Məhlədə nə deyərlər” qorxusudur filan. Amma əminəm ki, məhəllədəki fikirləri elə qadınlar özləri formalaşdırır. Biz evdə nə mövzuda danışırıqsa, hamısı boşa getmir. Uşaq evdə eşidir ki, anası qonşuya deyir: “Ay bacı, filankəs boşanıb bədbəxt oldu; indi onu kim alacaq?” Fərqinə varmadan bu söhbətləri uşaqların – gələcək kişilərin, qadınların beyninə hopdururuq.\n– Bəs səncə öz həmcinsinə belə amansız olmaq nədən irəli gəlir?\n– İfritə təbiətliyik ona görə yəqin… (gülürük) Bir-birimizə qarşı çox qısqancıq. Kişilər əslində çox sadədirlər. Sadə. Bir dəfə dedim kişilər primitivdirlər, xətirlərinə dəydi. Yəni mürəkkəb deyillər. “İki vur iki” qədər sadədirlər. Amma qadın sinusa, kosinusa tangensə kimi gedib çıxır. Kişilər sadədirlər, ona görə də rahatdırlar. Ona görə kişini razı salmaq da asandır. Amma qadınlarla çətindir. Miflər elə-belə deyil. Alma məsələsini deyirəm. (gülürük)\n– Reyhan, cəmiyyət qadını yaradıcı insan kimi tanımağa çətinlik çəkir. Bu bir yana, qadının özünün də yükü daha ağırdır. Məişətin ağırlığını o çəkir. Həyat yoldaşın Rasim Cəfər aktyordur. İki yaradıcı insan kimi ailədə kimin imkanları daha genişdir?\n– Bizim cəmiyyətdə kişinin imkanları çoxdur. Ailədə uşaq varsa, onun məsuliyyətini daha çox ana çəkir. Sabah məni qastrola çağırsalar, mən gedə bilməyəcəm. Ya da o qədər düşünəcəyəm ki, getməsəm, ondan yaxşıdır. Amma kişinin belə problemi yoxdur. Bu gün desələr, sabah gedəcək. Evin bütün yükünü qadın çəkir.\n– Serial, aktyor oyunu, ssenari işlərində Rasimlə bir-birinizə kömək edirsiniz?\n– Rasim çox kömək edir mənə. Yəni mən də. Bir-birimizin işinə baxıb fikir deyirik, ya kömək edirik.\n– Rasim aktrisa kimi səni qəbul edirmi?\n– Bilmirəm, məni qırmamaq üçün belə edir, yoxsa ürəkdən gəlir, amma deyir ki, yaxşıdır. Ondan kömək istəyirəm. Edir də. Amma Rasimlə kompleksim var. Onun yanında oynamağa utanıram.\n– Reyhan, biz səninlə universitetdə bir yerdə oxumuşuq, sonra bir qəzetdə çalışmışıq. Yazıların oxunurdu. Öz üslubun vardı. Sonra ssenarilərin oldu. Hətta nazirliyin təşkil etdiyi müsabiqədə bir ssenarin qalib oldu. Heyf ki, ondan film çəkilmədi. Daha sonra fotoqraf kimi çalışdın. İşdən başqa maraqlı foto-layihələrin də oldu. İndisə ssenari yazırsan, həm də seriala çəkilirsən. Həmişə yazı-pozu ilə kinolent arasında oldun. Bəs etmək istədiyin nədir? Bilirəm ki, sənət adına etmək istədiyin daha ciddi işlər var.\n– Haqlısan. Hələ mən arada televiziyada da işlədim. İndi qısametrajlı filmlər çəkmək fikrim var. Ağlımda bir qısametrajlı film ssenarisi var. Amma hələ bilirəm ki, o işlərə qoşulmağa fiziki olaraq hazır deyiləm. Beynimi çox yerə bölürəm. İstəmirəm, filmi elə işləyim.\n– Rey, bəs özünə vaxt ayıra bilirsənmi? Filmlərə baxmaq. Kitablar oxumaq…\n– Sosial şəbəkələr vaxtımı alır. Buna görə özümü qınayıram. Uşaq yatandan sonra filmə baxmağı, kitab oxumağı planlayıram, ancaq edə bilmirəm. Arada istəyirəm hər şeyi atıb bir həftə filmə baxım, kitab oxuyum. Filmdən, kitabdan ayrı düşdükcə tükənirsən, daha doğrusu, özünü unudursan. Bircə bilirəm ki, nə oxuyuramsa oxuyum, Çexova mütləq qayıtmalıyam və tez-tez də belə edirəm.\n2 həftə öncə 32291\n2 həftə öncə 10657\n2 həftə öncə 1434


Ar olsun sizə!\n3 Fevral 2016 17:22\nMətbuatımızda həkimlər haqqında…\nDoğrusu, təkcə xəbər saytlarının deyil, insanlarımızın həkimlərə qarşı münasibəti məni əməllicı iyrəndirib. Çünki haqsızdırlar. Çünki ədalət yoxdur.\nAzərbaycan sistemində böhran olduğunu söyləyirlər. Ağıllı adamlar isə bununla razılaşsa da, məsələnin daha dərin olduğunu — böhranın bütün cəmiyyətimizdə olduğunu bilirlər. Bu ikisinin arasında böyük fərq vardır. Sistemi dəyişməklə həmən və ciddi nəticələr əldə etmək olar. Cəmiyyəti dəyişmək isə qat-qat daha çox əmək sərf etməyinizi tələb edir. Yaxşı, bəziləri bu zəhməti çəkməyə hazırdır. Amma cəmiyyətin bir çox hissəsi özünü zəhmət çəkmək ehtiyacında hiss etmir axı: onlarla nə edəcəyik?\nBu günlərdə xəbər saytlarımızın hamısında bir məlumat getdi: Həkim-deputat Rəşad Mahmudova qarşı sensasion -İttihamlar…. Falan, filan, peşməkan….\nBir vətəndaş öz körpəsini anadangəlmə ürək qüsuru səbəbilə ürək-damar cərrahı Dr. Rəşad Mahmudovun yanına aparıb. Həkim müayinə etdikdən sonra məsələnin kifayət qədər çətin olduğunu bildirib və təcili əməliyyat məsləhət görübdür. Maddi imkanları zəif olan ailə isə Heydər Əliyev fonduna müraciət etmiş, oradan da əməliyyat xərci olaraq 9 000 manat məbləği ödəməyə razılıq veriblər. Amma həkimin daha sonra əməliyyatı həyata keçirməkdən nədənsə boyun qaçırdığı iddia olunur.\nMəsələ haqqında ziyalı şərhi. Bundan 100 il əvvəl korifeylərimiz xəstələrimiz Hamparsumla Hakopa möhtac olmasın deyirdilər.\nSaytlarda gedən xəbərlərdə həkimi xüsusilə qaniçən göstərmək üçün "Aparın uşağı evə, "krizə girsə həkim çağırmayın, qoyun can verib ölsün!"" şəklində dediyi iddia edilir. Bir para tanınmış insan, hətta jurnalist bir ağızdan "Ağ xalatlı cəlladlardı bunlar…." deyərək yaraya əməlli duz səpdilər.\nBu tip xəbərlərə Azərbaycan xəbər məkanında tez-tez rast gəlinir. Filan həkim falanca xəstəni pul üçün, ağılsızlıqdan, qeyri-professionallıqdan incitdi. Oturub hamı ağlaşır, bir partiya söyür və məsələ bununla da qurtarır. Sanki həkimlərimiz həqiqətən də bacarıqsız və qaniçəndirlər.\nMən də özümə görə bir insanam. Hər belə xəbərlə tanış olduğumda birinci növbədə özüm üçün hadisəyə münasibət formalaşdırıram. Özüm üçün… Yenə təkrar edirəm, ancaq özüm üçün. Bunu çox adamla paylaşmır, elə içimdə yaşadaraq həyata davam edirəm. İndi isə, əvvəllər özümə saxladığım fikirlərin bir qismini sizinlə paylaşacağam.\nBaşlanğıc üçün onu deyim ki, xəbərdar olduğum hadisələr haqqında yazılanların 9/10-u nəinki səhvdir, heç işin məğzinə belə yaxınlaşmır: sanki baş verən hadisə ilə danışılanlar tamamilə fərqli şeylərdir.\nAğır xəstə nədir?\nTəbabətdə risk anlayışı elə digər ixtisaslarda olduğu kimidir, azı-çoxu vardır. Daha dəqiq ifadə ilə 4 risk dərəcəsi mövcuddur:\n1. Risk yoxdur. Bəli, riskli durumun aşkar edilməməsi özü başlı-başına bir kateqoriyadır. İnanmayacaqsınız, amma bu kateqoriyada belə xəstənin ölüm daxil ciddi fəsada məruz qalması ehtimalı milyonda birdir (1/ 1 000 000).\n2. Risk azdır. Bu kateqoriyada müdaxilə və ya müalicə sırasında xəstənin ölümü daxil ciddi fəsad ilə qarşılaşma ehtimalı 1–3/100 - dür.\n3. Risk ortadır. Bu kateqoriyada müdaxilə və ya müalicə sırasında xəstənin ölümü daxil ciddi fəsad ilə qarşılaşma ehtimalı artıq 10/100 — dür.\n4. Risk yüksəkdir. Bu kateqoriyada müdaxilə və ya müalicə sırasında xəstənin ölümü daxil ciddi fəsad ilə qarşılaşma ehtimalı isə 30/100 — dür.\nRisk dərəcəsi xəstəliyin diaqnozu qoyulub müalicə strategiyası müəyyənləşdirildiyi vaxt hesablanır. Çox vaxt bunun üçün əlavə müayinələr edilir ki, insanlarımız buna "eeeeeeeh, doktor, bizi fırladırsan eee. Biz, kasıb adamlarıq" şəklində reaksiya verirlər. Bəzən isə heç bir əlavə müayinəyə ehtiyac qalmadan müalicə və ya əməliyyatın nə qədər riskli olduğunu hesablaya bilərsiniz.\nElə başdan deyim: Mən, yüksək riskli xəstəni əməliyyat etmirəm. Qətiyyən. Xəstə yalvarsa belə.\nBunun düz 12 il əvvələ uzanan kiçik bir hekayəsi vardır.\nÜzü təmiz qırxılmış 62 yaşında tovuzlu kişi idi. Sidiyə gedə bilmədiyi üçün kateter qoyulmuşdu. Aparılan müayinələr sırasında buna səbəb kimi prostat böyüməsi aşkar edilmiş və yeganə çıxış yolu kimi xəstəyə prostat vəzinin çıxarılması məsləhət görülmüşdü. Amma eyni müayinələr ürək tac damarlarında ciddi darlıq da aşkar etmişdi. Bu faktın ortadan qaldırılması isə fiziki olaraq mümkün deyildi. Keçirilmiş ürək tac damarı infakrtı ürək əzələsinin böyük hissəsinin çapıqlaşması ilə nəticələnmişdi. Bir sözlə, qarşımızda gözəl geyinmiş, özünə gözəl qulluq etmiş "ölümcül vəziyyətdə" insan var idi.\n-Müəllim, sizə əməliyyat edə bilməyəcəyik. Üçdə bir ölüm riskiniz var, dedim.\nİpək ev xalatını düzəltdi və "doktor, belə yaşamaqdansa, elə ölmək yaxşıdır" deyə cavab verdi. Məlumatlandırıldığına dair kağızı imzaladı və ertəsi gün onu əməliyyat stoluna aldıq. Bir saat ərzində işimizi qurtarıb əlcəklərimi çıxardım. Artıq qapıya doğru istiqamət almışdım ki, anestezioloqun qısa və kəskin əmrini eşitdim:\n-Hər kəs əlini xəstədən çəksin\nAnlayan insan üçün bu qısa cümlədə böyük bir dramatizm vardır. Ürəyi dayanmış insanların bədəninə yüksək şiddətdə elektrik cərəyanı - şok verilir. Bu sırada xəstəyə çılpaq əllə toxunan digər insan elektrik vurmasından elə yerindəcə keçinə bilər. Qəflətən ürəyi dayanan xəstəmizi heç bir cəhdə baxmayaraq qurtara bilmədik. Hamı sakitləşdi. Xəstə yaxınları da məni sakitləşdirib cənazələrini alıb getdilər - qaş qaralmadan Tovuza çatmaq üçün.\nMən isə donub qalmışdım. Xəstə ölüm riskini həqiqətən də ciddi düşünmüşdü mü? Bəlkə mən ona bunun zarafat olmadığını, çox ciddi fəsadla qarşı-qarşıya olduğunu dəfələrlə başa salsaydım, yenə də bu riskə razılaşardı mı? Bu suallara heç vaxt cavab tapmadım. Özümə bir qərar verdim: yüksək riskli xəstə qəbul etsə belə, əməliyyat etməyəcəyəm.\nBundan artıq on il sonra Tibb Universitetində 56 yaşında sumqayıtlı bir xəstə gördüm. Onun da tovuzlu dayımızla eyni dərdi var idi. İki dəfə miyokard infarktı keçirmişdi və sidiyə gedə bilmədiyi üçün kateter qoyulmuşdu.\nİmtina etdim, amma xəstə razılaşmadı. Bir çətənə tanışıma zəng elətdirdi. Üç dəfə məktub yazdı. Bu həvəslə bir həftə sonra inadımı sındıra bildi. Artıq əməliyyat vaxtı 2 dəfə ciddi fibrilliyasiya ilə müşaiyyət olunan miyokard infarktı keçirdi. Axırda ürəyi dayandı….. Amma əməliyyatı da qurtardıq, xəstəni sağ-salamat - canlı saxlaya bildik. Adını "Qəhrəman" qoydum ondan sonra. Yatağında oyandığında "Doktor, nətər oldu" deyə soruşmuşdu.\n-İnfarkt iki dəfə gəldi, amma vurmağa sağlam ürək toxuması tapa bilmədiyi üçün çıxıb getdi, dedim.\nTəbabətdə xəstə haqqları haqqında çox deyilir. Həqiqətən də, xəstə xidmət alan olduğu üçün haqqları daha çoxdur. Amma, nə qədər qəribə gəlsə də, həkimlərin də haqqları vardır. Onlar, inanmadığı işi görməkdən imtina edə bilərlər. Əvvəlcə razılaşmışdı axı deyirsiniz, başa düşürəm. Lakin həkimin daha sonra da fikir dəyişmək haqqı vardır. İşimiz çətindir - ölüm-dirim qərarı veririk. Hansınız içimizdən nələr keçdiyini bilir ki.\nMətbuatımız necə yazır?\nAraşdırmacı jurnalist deyə bir termin vardır, yəqin ki, eşitmisiniz. Əşşi, bunu boş verin eee - bu dünyada vicdan və insaf deyə şeylər vardır: bunları ki bilirsiniz. Həkimindən narazı xəstə və ya xəstə yaxınının dedikləri "mübahisəli məsələ haqqında maraqlı tərəfin iddiaları-"dır. Bu işin hüquqi adı bu qədər sadədir. Əgər qonşunuz Zeynal sizin oğlunuzu günahlandırırsa, dönüb bir oğlunuza "a bala, neyləmisən" deyə soruşarsınızmı? Soruşarsınız.\nHadisələri ancaq xəbər şəklində vermək üçün qarşı tərəfin də görüşlərinə imkan tanımaq, eləcə də heç bir tərəfə simpatiya bildirməmək tələb olunur. Məsələyə qiymət verə bilmək üçün başqa yol izləməlisiniz. Bir daha sadə xəbər yazmağın şərtləri haqqında:\n-Hadisəni bütün tərəflərə soruşub olduğu kimi yazırsınız\n-Məsələyə heç bir münasibət bildirmirsiniz\nBu, hələ sadəcə xəbər yazmaq üçün şərtlərdir. Yaxşı, siz hadisəni qiymətləndirmək istəyirsinizsə, "həkim səhv edib" demək istəyirsinizsə, nə etməlisiniz? Araşdırmalısınız….\n-Hadisəni hisslərdən uzaq, soyuqqanlılıqla təsvir etməlisiniz. Məqalənizə marağı azaltsa da maddə-maddə, mətni uzadaraq hadisənin xronologiyasını verməlisiniz\n-Şahidlərin fikirlərinə yer verməlisiniz\n-Ekspert şərhləri almalısınız\n-Hadisənin motivlərini göstərməlisiniz\nHər şeyi, hər sözü, hər iddianı əsaslandırmalısınız, əsaslandırmalısınız və bir daha əsaslandırmalısınız.\nÇətindir, deyilmi? Bunu yazmağa vaxt, vəsait lazımdır, hələ, üstəlik, bunu oxuyan da olmayacaqdır axı: Azərbaycan oxucusu belə uzun mətnlərə soyuq münasibət bəsləyir. Çoxu elə başlığınıca oxuyub başqa xəbər dalınca qaçır.\nAmma, həkimə "səhv edib" sözünü deyə bilmək üçün bunları etməyə MƏCBURSUNUZ.\nBunları etmədən, xəstə yaxınının məktubunu olduğu kimi vermək qeyri-professionallıq, vicdansızlıq və cinayətdir.\nSiz özünüz işinizə belə səthi yanaşırsınızsa, həkimlərdən yüksək professionallıq tələb etməyə nə haqqınız var?\nAzərbaycanda səhiyyə niyə bu gündədir?\nBu sualın cavabı vardır!\nMən, bu cavabı bilirəm.\nAmma sizə deyə bilməyəcəyəm. Cəmiyyətimizdə ədalət naminə deyil, maraqlarım naminə prinsipi aktual olduğu üçün belə edirəm. Loru dilində desək, bunları səsləndirdiyim üçün zərər görə bilərəm.\nƏvəzində isə sizə Dr. Rəşad Mahmudov haqqında danışacağam.\nRəşad həkim haqqında çox eşitmişdim. Təhsil aldığı İzmir şəhərindən kim gəlirdisə, bir ağızdan onun haqqında danışırdılar. Doğrusu, ən az 5 il onunla nə vaxt tanış olacağam deyə öz-özümə planlar qururdum. Rəşad İzmirdəki kardiocərrahiyyə təhsilini başa vurduqdan sonra bundan 11 il əvəl Bakıya qayıtdı. Mənimlə eyni xəstəxanada işə düzəldi. Gözləri parıladayan, aydın üzlü bir oğlan idi. Həmişə planlarından, edəcəklərindən danışır, ancaq gələcəyə baxırdı. İnanırdı….. Saf insan təsiri bağışlayırdı. Ümumiyyətlə, Türkiyədə insan uşaq kimi, bir az "saftirik" yetişir. Mən də elə idim. Türkiyədə iş görərkən ancaq işini düşünürsən, başına bir şey gəlsə "harada yanlış etdim" deyirsən. Çünki cəmiyyət (sistem deyil, məhz cəmiyyət) ədalətlidir axı. Sənə kim "torba tikə bilər"? Bir şey oldusa, günahkar ancaq özünsən.\nRəşad həkim təqribən 2 ay sonra İzmirə qaçdı. Baxın, getdi demirəm, qaçdı deyirəm. Ona elə bir "torba" tikmişdilər ki, canını zor qurtardı deyərdim. Olan şeydir deyib keçməyin. Ona edilən hərəkətləri görsəm də susdum. Belə davranışımın iki səbəbi var idi:\n1. Mən, Bakıya ondan daha tez qayıtmışdım. Azərbaycanda işlədiyim bir il ərzində artıq burada "doğru danışanı döyə-döyə namərd edərlər" prinsipini mənimsəmişdim.\n2. Ona torba tikən elə mənim öz dostum idi.\nİndi mən, ədalət deyə qışqıra bilərəm mi? Məncə xeyr - haqqım çatmır. Bir dəfə susan artıq susqunluğa məcburdur . Daha sonra Neftçilər xətəxanasının baş həkimi İzmirdə onunla görüşərək hər cür şəraiti yaradacağına söz verdi və Rəşad qayıtdı. Gözəl klinika qurdu, neçə-neçə yeni cərrah, professional tibb bacısı yetişdirdi. Minlərlə xəstəyə şəfa verdi.\nAxırda nə oldu? Heç…. Axırda ona qarşı yenə ədalətsiz davrandılar. Onun fikrini soruşmadan günahlandırdılar. Kim bilir, bəlkə torba tikdilər?\nAmma artıq onun vecinə deyil. Onun mövqeyini öyrənmək istəsələr də, yəqin ki, susacaqdı.


Türkiyəli hüquqşünas/vəkil Azərbaycanda harada çalışa bilər? - Azərbaycan dilində forum - Disput.Az Forum\nAugust 1, 2016 in Azərbaycan dilində forum\nTürkiyəli hüquqşünas bir dostum Azərbaycanda yaşayacağı təqdirdə Azərbaycanda harada və hansı vəzifədə içləyə biləcəyi haqda\nməndən soruşdu. Lakin mən özüm bu suala bir cavab tapa bilmədim. Bəlkə siz bu sualı cavablandıra bildiniz. Əvvəlcədən təşəkkür edirəm\nÖz vətənində iş tapa bilməyən soraqlaşmaqla, xaricdə ancaq fəhləlik edə bilər, Vağzala yaxın bir küçə tanıyıram, işsizlər yığışırlar ora, nişan verə bilərəm.\nQardas oz veteninde onsuzda isliyir yaxsi da maas alir. Sadece buraya kochecek deye sorusur.\nSizin dedikləriniz bir qədər həqiqətdən kənar söhbətdir. Öz vətənində yaxşı işi gücü olan xarıcə getməz. O halda gedərlər ki, planlaşdırılmış olsun - iş yeri qallacaq planlaşdırılsın əvvəlcədən. Yoxsa hər şeyi atıb kor-koranə xarıcə getmək ən azından gülüncdür. Əgər sizə güvənirsə siz də heç özünüz bilmirsiz. hazırda zamanın ən böyük problemi iş tapmaqdır - bu da ki, Azərbaycanda milyonların həyata keçməyən arzusudur.\nYaxşı pulla gəlsə Z. Qaralovun qəbuluna düşə bilər.\nYox qardas mene sadece olaraq sualla muraciet edib men de bu suala cavab tapmaq isteyirem Sizin yazdiqlariniz ise menim verdiyim suali cavablandirmir. Ancaq yene de tesekkur edirem.\nВ 01.08.2016 в 13:43, qirmizibanan сказал:\nSizin dostunuz ağlını filan itirməyib ki? Camaat Azərbaycandan qaçır, bu da cəhənnəmin orta göbəyində üzməyə tullanır.\ngəlib məhkəmələrimizdəki rüşvətin və hörmətin içində boğulmaqdansa, getsin bodruma istirahət eləsin biraz, özünə gələr məncə)))\nPS. feto örgütünə görə işdən çıxarılıbsa heç şansı yoxdu bircə onu deyin))\nTurkiye de isi birakip oraya gelmek istiyorsa, ya kotu bir avukat yada baska bir sebebi vardir.\nfarklı bir yer neden olmasın


Günün ULDUZ FALI: Əks təqdirdə ağır fəsadlı səhvlər istisna deyil - Dünyaxəbər İnformasiya Portalı\nGünün ULDUZ FALI: Əks təqdirdə ağır fəsadlı səhvlər istisna deyil\nOn Okt 14, 2020 110\nQoç – ifrat yorğunluq hissi yaranmasın deyə emosional olmayın, bütün hədəflərə çatmağa can atmayın. Bütün diqqəti bir işə yönəldin. Problemləri səmimi müzakirə ilə çözmək mümkündür.\nBuğa – daha aktiv işləmək bəzi məsələlərə yenidən baxmaq və müəyyən işləri yenidən görmək istəyi yaratsa da, təmkinli olun. Bütün işlərə vaxt, enerji və ya imkan çatdıra bilməzsiniz. Şərait ilk baxışdan uğurlu təsir bağışlasa da, genişmiqyaslı layihəni ertələyin.\nƏkizlər – fərqli layihəyə başlamaq üçün görüş təyin etməyin. Qohumlarla təmaslar sahəsində qərarların qəbulunda müstəqillik istəyiniz münasibətlərdə çətinliklər yaradacaq. Üstəlik, lider mövqeyini laxlatmaq istəyəcəklər.\nXərçəng – günün ilk yarısında tərəfdaş və ya şəriklə iş böyük məsuliyyət tələb edir. Yardım üçün təcrübəli, bacarıqlı insanlara müraciət edin. İşlərinizi uğurlu məcraya salmağa çalışın. Yeni işlərə başlamayın.\nŞir – yaxınlarınızdan biri ilə bağlı narahatlığınız əsassız deyil. Ailə üzvlərinizdən biri problemlərindən danışmağa çəkinir. Aşkar danışsanız, ailədəki ab-hava yaxşılaşar.\nQız – yaşanan situasiyaya diqqət yetirin. Naqolay vəziyyətə düşməmək üçün sayıq və sərvaxt davranın. Gördüyünüz işi diqqətlə yoxlayın. Dəqiq hesablamalar və mühüm sənədlərlə çalışanda diqqətiniz mənasız nəsnələrə yayınmasın. Əks təqdirdə ağır fəsadlı səhvlər istisna deyil.\nTərəzi – ideyalarınızı reallaşdırmaq üçün əlverişli imkanlar arayın. Situasiyanı nəzərə alın. Belədə ailə üzvlərinizin yaxın gələcəklə bağlı nigaranlıqları yaranmaz. Axşam saatlarını sevdiyiniz insanla gəzintiyə həsr edin.\nƏqrəb – günün ilk yarısında maliyyə məsələləri ön plana çıxacaq. Bir qədər əvvəl xərcləriniz çox olduğundan gəlirləri artırmaq zamanıdır. İndi yeni işlərə başlamaq üçün ən yaxşı zaman olmasa da, əlavə gəlir mənbəyi arayın.\nOxatan – Yaxınlarınızla ünsiyyətdə həddən artıq emosional olmayın. Belə davranışınız onları qıcıqlandıra bilər. Axşam saatlarında normal istirahətə ehtiyacınız var.\nOğlaq – imkan və biliklərinizi nümayiş etdirin. Əyləncə, istirahət zamanı deyil. Başqasının təsiri altına düşməyin. Belədə sizdən sui-istifadə etmək istəyən şəxslərin planlarında sövqi-təbii iştirakçıya dönəcəksiniz.\nDolça – ünsiyyəti intensivləşdirmək və işlərdə irəliləyişə nail olmaq üçün özünüzə kənardan baxmağı bacarın. Yaşlı qohumların, nüfuzlu saydığınız insanların dediklərinə qulaq asın. Sevdiyiniz insanla münasibətlərdəki sərinliyi aradan qaldırmaq istəyirsinizsə, narazılığın səbəbini anlayın.\nBalıqlar – inadkarlıq münasibətlərdə çox problemlər yarada bilər. Özünüzü şəksiz lider kimi hiss etməyin. Yaxın ətrafınızdakı insanları mövqeyinizlə razılaşmağa vadar etməyin. Vəziyyətlə bağlı mövqelər və fikirlər fərqlidir. / Milli.Az\nHikmət Hacıyev: “Xeyli dinc sakinin həyatı xilas edildi”


Digital Think Tank - DTT - Robotlar alkoqolla işləyir\nYanacaq çənində yığılmış metanol, enerjini sərbəst buraxan kimyəvi reaksiyanı tetikleyerek robotun qarışıq əzələlərinin proqramlaşdırılmış bir forma yığılmasına səbəb olur. Bu, mikrorobotun böceği kimi hərəkət etməsini təmin edir. Robot hərəkət edə bilər və arxasında 230 milliqram ağırlığında bir cisim daşıyır - təkcə RoBeetle-dən 2,6 dəfə çox və ya RoBeetle-dən 1,3 dəfə çox və tam yanacaq çəni.\nRobotun inşaatçıları, 50 MJ / kq enerji sıxlığı olan propan da daxil olmaqla digər yanacaq mənbələrindən istifadə edərək RoBeetle-in fəaliyyətini yaxşılaşdırmaq üçün əlavə tədqiqatlar aparırlar. Tədqiqatçılar, həmçinin ABŞ Müdafiə Nazirliyinin tədqiqat şöbəsi olan DARPA-nın maliyyə dəstəyi ilə RoBeetle-in uçan bir versiyasını hazırlamağı planlaşdırırlar. - İlk tam muxtar uçan robotu yaratmaq istəyirik "dedi Perez-Arancibia.\nMənbə: New Scientist, fot. Yang et al., Sci. Robot. 5, eaba0015 (2020)


29 Noyabr 2017, 16:14 397\n"Mən idmançı adamam, niyə əsa ilə gəzim?! Vaxtilə boksla məşğul olmuşam. İndi də ara-sıra rinqə çıxıram, telekanallarda mənim boksçularla qarşılaşmalarıma xalq dəfələrlə baxıb. İnternetdə bu videoların baxış sayı həddən artıq çoxdur. Bu cür sağlam adam haqda "xəstədir, əsa ilə gəzir” yazmaq düzgün olmaz”.\nBakuPost.az xəbər verir ki, bu sözləri musavat.com-a açıqlamasında jurnalist Seymur Verdizadəni təhdid etdiyi bildirilən Daşkəsən rayonunun icra başçısı Əhəd Abıyev deyib. O bildirib ki, S. Verdizadə ilə danışmayıb: "Mən o jurnalistlə danışmamışam, onu tanımıram, telefon nömrəsini də bilmirəm”.\nƏ.Abıyevin sözlərinə görə, jurnalist onun müavini ilə danışıb: "Müavinə zəng edib deyib ki, əlində əsa gəzir. O da cavab verib ki, belə şey yoxdur”.\nİcra başçısı daha sonra bunları deyib: "Hər bir insan xəstələnə bilər. Xəstəlikdən, iraq olsun, hətta ölümdən kimsə sığortalanmayıb, hamının başına gələn aqibətdi. Ona görə də biz gərək kimsənin xəstəliyi ilə zarafat etməyək”.\nƏ.Abıyev "bu söz-söhbət çıxdıqdan sonra, Seymur Verdizadə ilə danışmısınızmı” sualına belə cavab verib: "Mən onunla niyə danışmalıyam ki? Onu tanımıram, tanımadığım adamla danışmağıma gərək görmürəm”.\nQeyd edək ki, jurnalist "Əsa ila gəzən icra başcısı, işsiz gənclər” başlıqlı yazısına görə təhqir olunduğunu iddia edib. O, hadisə ilə bağlı həmkarlarından kömək istəyib:


Qanunla.Az İnformasiya Agentliyi Ermənilər Tovuzla sərhədə ağır artilleriya yeridir » Qanunla.Az İnformasiya Agentliyi\nQanunla.Az xəbər verir ki, bunu “Lenta.ru”ya müsahibəsində Azərbaycan Prezidentinin köməkçisi Hikmət Hacıyev deyib. O, İrəvanın fəaliyyətinin onun üzv olduğu beynəlxalq təşkilatların sənədlərinə zidd olduğunu bildirib.\n“Azərbaycan və Ermənistan arasında ciddi konflikt Ermənistanın Dağlıq Qarabağ və ətrafındakı 7 rayonu işğal etməsindən bu yana - 30 ildir davam edir. Bizim ordularımız orada üz-üzə dayanırlar. Bütün bunlar I və II Dünya savaşlarının ssenarilərini xatırladır. İstənilən an toqquşma gözləniləndir. Provokasiyaları gözləyib gözləməməyi erməni tərəfindən soruşmaq lazımdır, axı onlar Azərbaycan torpaqlarını işğal ediblər”.


İqtisad Universitetinin 2 dekanı işdən qovuldu\n18:56 16 Aprel 2014 Oxunub : 913\nAzərbaycan Dövlət İqtisad Universitetində (ADİU) kadr islahatları davam edir.\nADİU-nun mətbuat xidmətindən AzVision.az-a verilən məlumata görə, universitetin rektorunun imzaladığı əmrə əsasən, Mikayıl Zeynalov ali təhsil ocağının iqtisadi məsələlər üzrə prorektoru təyin edilib.\nBeynəlxalq iqtisadi münasibətlər və Ümumi iqtisadiyyat fakültələrinin dekanları Müzəffər Məmmədov və Kamil Qafarov, eləcə də Magistratura mərkəzinin direktor müavini - MBA Proqramı üzrə rəhbər Rövşən Quliyev tutduqları vəzifədən azad edilib.\nRektorun digər əmri ilə Beynəlxalq iqtisadi münasibətlər fakültəsinin dekan müavini Mənsur Bərxudarov həmin fakültənin, Türk dünyası işlətmə fakültəsinin dekan müavini Asiman Quliyev isə Ümumi iqtisadiyyat fakültəsinin dekanı təyin olunub.\nUniversitetin İqtisadi Araşdırmalar Elmi Tədqiqat İnstitutunun şöbə müdiri Nazim Hacıyev isə Magistratura mərkəzinin direktor müavini - MBA Proqramı üzrə rəhbər təyin edilib.


“Neftin qiyməti 70-75 dollardan yüksək ola bilməz” – “Fitch” rəsmisi\n04 Aprel 2019 - 11:16\n“Neftin qiyməti 70-75 dollardan yüksək ola bilməz” –“Fitch” rəsmisi\n“Bir sıra amillər var ki, onlar neft qiymətlərində müsbət tendensiyalara əsas verir”.\nBunu “Fitch” Beynəlxalq Reytinq Agentliyinin Bakıda keçirilən illik konfransında qurumun təbii ehtiyatlar və əmtəə üzrə direktoru Dimitri Marinçenko deyib.\nBiz yaxın dövrdə qiymətinin aşağı həddinin 55 dollar, yuxarı həddinin isə 70-75 dollar olacağını düşünürük. Neft bundan baha ola bilməz. Əgər qiymətlər kəskin artarsa, bu, ABŞ-ın Səudiyyə Ərəbistanı da daxil olmaqla OPEC ölkələrinə təzyiq göstərməsinə gətirib-çıxara bilər. Çünki yüksək neft qiymətləri ABŞ iqtisadiyyatı üçün açıq təhdiddir”,- o, bildirib.\n“Fitch” 2019-cu ildə “Brent” markalı neftin 1 barelinin qiymətinin orta hesabla 65 dollar olacağını proqnozlaşdırır. 2020-ci il üçün proqnoz 62,5 dollar, 2021-ci il üçün proqnoz isə 60 dollardır. Uzunmüddətli dövr üçün isə qiymətin orta hesabla 57,5 dollar olacağını düşünürük.\n“WTI” markalı neftin qiyməti isə 50 dollardan aşağı ola bilər”, – D.Marinçenko əlavə edib.\nBundan başqa, Fitch” rəsmisi bu il dünya iqtisadiyyatında 2,2% geriləmə gözlədiklərini də bildirib/Report.


Saltıkovlar - Vikipediya\nSaltıkovlar— Rusiya xalqının tanınmış soylarından biri.\nSaltıkovlar Rusiyanın əsilli-nəcabətli ailələrindən sayılırdılar. Bu nəsildən böyük sərkərdələr çıxmışdı. İki dəfə çar ailəsi ilə qohum olmuşdular. Çar Mixail Fyodoroviçin anası Saltıkovların qızı idi. Yenə rus çarı I Pyotrun böyük qardaşı çar V İvanı da Saltıkovlar ailəsindən evləndirmişdilər. Belə ki, sonralar rus taxt-tacına sahib olan Rusiya imperatriçası Anna İvanovna (1730-1740) anası tərəfindən Saltıkovlardan hesab olunurdu.\nAnna İvanovna hakimiyyətə gələndə dayısı Saltıkova qraf titulu verdi. Onun doğmaca dayısı general anşef Vasili Saltıkov (1675-1755) Rus dövlətinə hərbi uğurlar gətirmiĢdi. 7 illik müharibədə digər dayısı general Saltıkov 1742-ci ildə Kunersdorf döyüşü ndə (indiki Polşa ərazisindədir) böyük itkilər bahasına olsa da (tarixin ən qanlı müharibələrindəndir) qələbə çaldı.\nİlk məşhur Saltıkov XIII əsrdə Saltıkov Mixail idi. Onun oğlu Terenti Saltıkov Aleksandr Nevskinin yanında şöhrətli boyarlardan sayılırdı, Neva döyüşündə (1240) bir igid kimi ad çıxarmışdı. Onun nəticəsi olan Saltıkov İvan "Moroz" ləqəbi ilə məşhur idi və əvvəllər Saltıkov Moroz soy adı daşıyırdılar.Rusiyanın varlı Morozov soyu Saltıkovların bir qoludur. Yenə bunun kimi Qolovkinlər qolu da bu nəsildən ayrılan qədim və şöhrətli soydur. Rus xidmətinə keçən daha bir məşhur Saltıkov böyük knyaz Vasilinin yanında silahdar olmuşdur (1508).\nRus familiyası Salıtkov türk sözü Saltık sözündən yaranmışdır. Rus canlı danışığında "на свой салтык" yəni "öz bildiyi kimi, insanın özünə sərfəli olan tərəfləri qiymətləndirmə kimi" anlaşılır. Saltık həm də danışıq dilində "nümunə, örnək" mənalarında məlumdur. Bir də rus dilində saltık "axsaq, bir ayağını çəkən" (bu məna ən çox tatar və qazax dillərində saxlanılır) kimi də işlənir. Rus dilində bu söz bu məsələdə "özünəməxsus" mənasında işlənməkdədir: "У всякий шылык (başlıq) на свой салтык".\nTürk tarixi, eləcə də coğrafiyası, həmçinin folkloru Saltık adıyla zəngindir. Məsələn, Ərzurum bəyi Saltık, XVII əsrdə isə Övliya Çələbinin bəhs etdiyi Sarı Saltıq bahadır. Dnestr (türk adı Turla) burada Sarı Saltık Sultan dəfn olunduğu üçün Baba Dağ adlandırıldığını, şəhərdə sultanın təkkəsi və ona bitişik gözəl Ulu cameni ziyarət etməsini söyləyir. Baba Dağı 1791-ci ildə ruslar istila etmiĢlər. İlk səlcuqlu fəthləri sırasında Şərqi Anadoluda qurulan ilk türk bəyliklərindən birinin adı Saltuklular olduğu aydın olur. Bu bəyliyi türk əmirlərindən Saltuk bəy qurmuşdu. Beləliklə, bu bəyliyin qurucusu sayılan Əmir Saltukun adı Malazgird savaşında (1071) türk ordusu sıralarında tarixlərə düşmüşdü.\nProfessor Roza Eyvazovanın Əfqanıstanın türk mənĢəli toponimlərinə həsr etdiyi tədqiqatında da həmin adların içində Saltık yer adlarının da olduğu aydın olur. Tambov vilayətində (Rusiya) Saltıkov kənd; Saltık aulu (Dağıstan) belə toponimlərdəndir.\nMəşhur rus yazıçısı Saltıkov Şedrin (Şedrin təxəllüsüdür) əslində Saltıkov familiyasına mənsubdur. Çara ardı-arası kəsilmədən yazdıqları ərizələrdə öz soyadlarına bircə səs əlavə etməklə Saltıkov familiyasına keçməyə izin ala biliblər. Çünki Satıkov hara, Saltıkov kimi şöhrətli familiya hara? I Pyotrun ən yaxın dostu və silahdaşı olan Şeremetyevin xanımı və öz xatirələrilə tarixdə qalacaq qızı Nataliya Şeremetyevanın anası Saltıkovalardan idi. Beləliklə Saltıkov rus familiyasının kökündə Saltıq türk sözündən yaranmış ləqəb durur. XVII əsrin 30-cu illərində Saltıkovlar arasında Kurqan ləqəbi daşımış Saltıkov da olmuşdur. Yenə türk sözü Kurqan (qurulmuş, tikilmiş, məzar təpəsi) bu şəxsiyyətin adına ləqəb kimi qoşulmuşdur. Çox ehtimal ki, ləqəb boyuna görə verilmişdir. Məlum olduğu kimi ruslarda bu ləqəb onu daşıyanın uca boyuna və nəhəngliyinə, əzəmətinə görə verilirdi.\nБаскаков Н.А. Русские фамилии тюркского происхождения, Баку, Язычы,\nVikianbarda Saltıkovlar ilə əlaqəli mediafayllar var\nMənbə — "https://az.wikipedia.org/w/index.php?title=Saltıkovlar&oldid=3252826"\nBu səhifə sonuncu dəfə 18 aprel 2015 tarixində, saat 22:57-də redaktə edilib.


Nazilə-Xoşqədəm QALMAQALI BÖYÜYÜR: "Ölərəm, üzr istəmərəm" - Günün Səsi Nazilə-Xoşqədəm QALMAQALI BÖYÜYÜR: - Günün Səsi\n14 Sentyabr 2021 17:17\nGununsesi.info xəbər verir ki, məsələ ilə bağlı axşam.az-a müsahibə verən Nazilə Səfərli bildirib ki, üzr məktubunu o, yazmayıb. O söyləyib ki, qarşı tərəfdən nə yazılı, nə də şifahi formada üzr istəyib\n“Məhkəmə olanda Bakıda deyildim. Yazıblar ki, guya mən üzr istəmişəm. Mən də 1 ay dincəldim. Bir çox insanlar məsələnin nə olduğunu məndən soruşur, savadlılar isə bunu soruşmadı. Savadlı adam görür ki, üzr istəmək belə olmur. Cahillərə necə başa salım? Məhkəmə çoxdan bitib. O, sözü deyən şəxs özü üzr istədi. Mənim üzr istəmək fikrim yoxdur, olmayıb, istəmədim də”.\n“İddia edilirdi ki, müsahibədə “Ərim keçmişdə Xoşqədəmi yox, məni seçdiyi üçün məndən qisas alır” sözünü işlətmisiniz. Siz isə belə bir ifadə demədiyinizi açıqladınız. Niyə məhkəmə bu həddə çatdı” sualına N.Səfərli belə cavab verib:\n“Bütün bu işlərin başında dəxlisiz məişət mövzusu var idi. Onlar məni “Xəzər TV” pəncərəsindən mənə aidiyyatı olmayan biri ilə vurdular. Nəslimdə nə qədər adam var, kiminsə çıxıb məndən şikayət etməsi düzdür? Hər nəslin bir çürük alması var. Bunun mənə nə aidiyyatı var?\nHəmin sözü “Show-news” saytı yazmışdı. Adam çıxdı təkzib etdi, sonra da 500 manat təzminat ödədi. Üzr də istədi. Mən də təkzib etdim. Amma demədiyim söz üçün üzr istəmədim”.\n“Hay çıxdı ki, polis saxlayıb, bölməyə aparılmışam. Belə bir şey olmayıb. Aparılmışamsa, hanı görüntü? Niyə mənim piarımı edirlər? Evimdə otururam, baxıram ki, gündəmdəyəm. Durub kənardan tamaşa edirəm… Sən demə, mən Polad Ələmdəram, xəbərim yoxdur (gülür). Görün, mən kiməm… Naxçıvana uçurmuşam, hava limanında tutublar (gülür).\nBir gün Tarix Əliyev zəng etdi ki, Moskvaya gedəcəksən? Dedim, bəli. Qayıtdı ki, filankəs deyir o, Moskvaya getsə, it kimi ulayaram. Dedim, hələ toya var, indidən başlamayın (gülür). Siz çörəklə oynayırsız? Həmin ərəfədə polis söhbəti yayıldı. Axtarışda idimsə, necə iki gün sonra Moskvaya getdim? Nə etmişəm? İşimin adı xına, toy aparmaqdır. Televiziyadan asılı olan adam deyiləm. Belə ki, məni bir il evdə qapadın, çıxıb bir kəlmə deyəcəm, yenə yer yerindən oynayacaq. Kimsə kamera arxasında özünü nəhəng hiss edir. Üzr istəməmişəm, təkrar deyirəm istəməmişəm”.\n“Yekun məhkəmə qərarında nəticə nə oldu” sualına N.Səfərli belə reaksiya verib:\n“İyulun 30-da guya, “Show-news” saytında bir üzr kağızı çıxıb. Həmin “üzr” avqustun 13-də sözügedən sayt tərəfindən paylaşılıb. Başqaları da bunu sosial şəbəkədə yayımlayıblar. Buradan sual verirəm, mənim səhifəmdə həmin üzr var idi? Tutaq ki, üzr istədim. İndi sizləri “Show-news” saytının 30 iyul buraxılışına baxmağa dəvət edirəm. Axı saytda o tarixdə həmin yazı yoxdur… Sayt olmayan üzr yazısını 13 tarixində 30-u paylaşım etmiş kimi sosial şəbəkədə yerləşdirib (gülür). Ağlı yerində olan insanam, kimsə zorla bunu etdirə bilməz. Üç-dörd sayt bunu yaydı, biri də quyruqbulayan idi. Savadlı jurnalistlər isə bu yazını yazmadı. Şou-biznesdə nə qədər üzrlər istəndi. Hansı belə dəxlisiz olub?\nÜzr istəmək eyib deyil, amma yanlış qapı döyülmüşdü. Həmin adam mən deyiləm, ölərəm üzr istəmərəm. Məhkəməyə çıxdım, hər iki tərəfin vəkili orada idi. Hakim sual verdi ki, sizi 30 sutka həbs gözləyir. Dedim, hazıram. Qayıtdı, amma üzr istəyə bilərsən. Dedim, hazır deyiləm. Bu işin axırı nədir, cəza? Cəzamı istədim. Qüruruma görə tutulacam… Buna görə fəxr edirəm”.\n“Bəs 500 manat cərimə ödəməyiniz məsələsi gerçək deyildi” sualını isə şairə təsdiqləyib:\n“Məhkəmədə 500 manat cərimələndim, növbəti məhkəməni gözləyirdim. Bir də gördüm xitam verildi. Nəticə etibarı ilə mənə xoşdur. Xitam olunmuş işin nəyini araşdırım? Özüm bilirəm ki, bunu mən etməmişəm. Məni böyük bilirlər, üzürüm vacibdir yəqin. Xəyalda olsa da, yaratmaq istəyirlər. Dönə-dönə deyirəm üzr istəməmişəm.\nCəmiyyəti yanıltmaq olmaz. Yalan yayaraq, insanları aldatmaq olmaz. Teleməkanda insanın həyatını təhqirə gətirmək olmaz. Mənəm, məndən danışın! Hamının ailəsində hər şey var”.\nN.Səfərlinin vəkili Fuad Bədəlov isə məsələ ilə bağlı “Saytlarda yerləşdirilən xəbərlərin məsuliyyətini sayt daşıyır. O halda ki, orada olan məlumatlar məhz onların öz adından qeydə alınıb. Yəni həmin məlumatlar hansısa fiziki və hüquqi şəxs tərəfindən istər yazılı, istərsə də müsahibə formasında təqdim olunmayıb” sözlərini söyləyib.\nMəleykə Əsədova qızına təmtəraqlı doğum günü keçirdi\nPrevious Deputatlar müzakirələrə səbəb olan fotodan danışdı: “Şərfdə əks olunan rənglərin LGBT-yə aidiyyatı yoxdur”\nNext Səlim Müslümovun həbs müddəti daha 3 ay uzadılıb


Bakıda möhtəşəm milli restoran açıldı – FOTOLAR\nXəbərlər 16 May 2018 11:05 1311\nBakıda bütün Azərbaycanı bir məkanda toplayan, milli ab-havalı “Kotanlı” restoranı fəaliyyətə başlayıb.\nMəşhurların belə seçim etdiyi bu məkana ayaq basdığın andan sanki nağıllar aləminə düşürsən. İnsanı bürüyən əsrarəngiz ab-hava ruhunuzu dincəldəcək, özünüzü saraylardakı kimi hiss edəcəksiniz.\nMilli ornamentlərlə, şəbəkələrlə, əl işləri ilə bəzədilmiş “Kotanlı”da “Bakı”, “Qarabağ”, “Şəki”, “Gəncə”, “İrəvan”, “Naxçıvan” otaqları var. Bu otaqlarda Azərbaycanın bütün bölgələrinin milli mətbəxindən olan yeməklər sifariş edə bilərsiniz.\nMilli üslubda 100 nəfərlik banket zalında isə əlamətdar günlərinizi, özəl mərasimlərinizi, tədbirlərinizi, ad günlərinizi qeyd edə bilərsiniz. Bura, əsasən, xınayaxdı mərasimlərinin keçirilməsi üçün vazkeçilməz məkandır.\nSizlərə “Kotanlı”da milli geyimli ofisiantlar xidmət göstərəcəklər.\nMəkan yüksək səviyyəli çilçıraqlarla, mebellərlə, qab-qacaqlarla bəzədilib.\nQonaqlar arasında xaricdən gələnlər də üstünlük təşkil edir.\nƏgər Siz də sevdiklərinizi yüksək səviyyədə qonaq etmək istəyirsinizsə, o zaman məhz “Kotanlı”ya gəlin.\nCanlı milli və klassik musiqilərin müşayiəti altında qonaqlarınıza milli mətbəximizin ən gözəl təamlarını bu məkanda daddıra bilərsiniz.\nƏlaqə: Azadlıq prospekti, 156 (Keçmiş Karl Marks heykəli, İdrak liseyinin yanı)\n+ 99412 5632323\n+ 99470 7797979\n+ 99477 7797979


DataLife Engine > Версия для печати > Vaxtıkeçmiş iynə vurulan Xalq artistimiz Türkiyəyə aparılır\nГлавная > gundem / medeniyyet > Vaxtıkeçmiş iynə vurulan Xalq artistimiz Türkiyəyə aparılır\nVaxtıkeçmiş iynə vurulan Xalq artistimiz Türkiyəyə aparılır\n10-09-2019, 15:15. Разместил: rovshen\nUlduzumSan.Az xəbər verir ki, bu barədə lent.az-a tanınmış aktrisanın özü məlumat verib: “Azərbaycanda bir çox həkimlərə müraciət elədim. Hərəsi bir xəstəliyin adını çəkdi. Tomoqrafiya etdirdim, yenə də başları çıxmadı. Bilirsiniz, nə qədər pulum çıxdı? Dərmanlara və müayinələrə verdiyim pulları saysam, şoka düşərsiniz. Azərbaycanda olan həkimlər məni qorxutdu. Konkret hansı xəstəlikdən əziyyət çəkdiyimi demədilər. Əvəzində 2 dəfə ölümlə üz-üzə qaldım. Bir həkim sistem vurdu, elə sistemin altında ölürdüm. Güclə ayıldım, Bunu mətbuata açıqladım. Amma sonra yenidən başqa həkimə getdim. O, dərman yazdı, dərmanı içəndən sonra rəsmən ölürdüm. Allaha çox şükür ki, sağ qaldım.\nBir sözlə həkimlərin səriştəsizliyinin qurbanı oldum. Ona görə də müayinələrimi yığıb Türkiyəyə göndərdim. Oradan cavab gəldi ki, gəlsin, yenidən yoxlayaq və konkret cavab deyək. Bu gün saat 16:00-da Türkiyəyə gedəcəm. Ümid edirəm ki, yaxşı olaram”.\nQeyd edək ki, N.Allahverdiyeva bundan əvvəl mediaya açıqlamasında bu sözləri demişdi: "Əsəblərimlə və qan təzyiqimlə əlaqədar xəstəxanaya getdim. Həkim sistem yazdı, etdirdim. Evə gələndən sonra hiss etdim ki, üşütmə gəlir. Bütün bədənim şişməyə, ağrımağa başladı. Şoka düşdüm. Təcili yardımla məni xəstəxanaya çatdırdılar". Həkim aktrisaya vurulan iynənin vaxtıkeçmiş olduğunu bildirib.


İnstagram Keşfetdə lazımsız şeylər görürsən? Sıfırlamağın yollarını sizə deyirik | Kanal.az - Xəbər kanalı\nİnstagram Keşfetdə lazımsız şeylər görürsən? Sıfırlamağın yollarını sizə deyirik\nİnstagramdakı sizin üçün maraqlı olduğu düşünülən yazıları olan Instagram Keşfet səhifəsi bəzən bir az fərqli yollardan kənara çıxa bilər və bunun nə olduğunu da bilmədiyiniz məzmununa qapıla bilərsiniz. Instagram Araşdırması sıfırlama prosesi ilə daha mənalı yazıları göstərmək üçün Kəşf səhifənizi sıfırlaya bilərsiniz.\nDünyanın ən populyar sosial media platforması olan İnstagram-da, Kəşf xüsusiyyəti sayəsində bir çox fərqli istifadəçinin yazılarını göstərən xüsusi bir səhifə var. Burada göstərilən məzmun əvvəllər əlaqə qurduğunuz yazılara tamamilə uyğundur. Bununla birlikdə, bəzən İnstagram'ı kəşf edin səhifəsini hətta anlamadığınız bir məzmunla doldurmaq olar.\nInstagram Keşfet sıfırlama prosesi bu nöqtədə işə düşür. Bir müddət fərqli maraqlarınız ola bilər və İnstaqramda fərqli hesablar və məzmunu ilə qarşılıqlı əlaqə qurdunuz. Hal-hazırda Kəşf səhifəsində belə bir məzmununla qarşılaşmaq istəmirsinizsə, bütün bu qarışıqlığı Instagram Keşfet sıfırlama prosesi ilə aradan qaldıra bilərsiniz. Instagram alqoritminə və yenidən qurma prosesinin təfərrüatlarına daha yaxından baxaq.\nInstagram Kəşfet nəyə görədir?\nInstagram Keşfet səhifəsində görünən və bir çox sevgi mübahisəsinə səbəb olan məzmunun yeganə səbəbi aramızda. Çünki Kəşf səhifəsindəki bütün məzmunu əvvəllər əlaqə qurduğunuz hesablara bənzər Instagram alqoritmi tərəfindən paylaşılan yazılardan ibarətdir.\nİstifadəçinin izlədiyi, bəyəndiyi, qeyd etdiyi və şərh etdiyi şey, Instagram alqoritmi bu vasitəsi ilə istifadəçiyə məxsus bir Keşfet səhifəsi təşkil edir. Tam olaraq eyni hesabları izlədiyiniz bir istifadəçi ilə eyni Kəşf səhifəsini görə bilməzsiniz, çünki bu nöqtədə qarşılıqlı təsir dərəcələri və hətta məzmuna baxış vaxtları işə düşür.\nInstagram Keşfet səhifənizdə bir məzmun diqqəti cəlb etdi və onu açdınız, amma deyək ki nə bəyənmədiniz, nə qeyd etdiniz nə də şərh yazdınız. Bununla birlikdə, videonun əksəriyyətinə baxsanız və ya bir neçə saniyədən çox görünüşə baxsanız, Instagram alqoritmi bu məzmunun sizin üçün maraqlı olduğunu başa düşür və indi bu məzmunun bir çoxunu Kəşf səhifənizə çıxarır.\nBu vəziyyət bəzən bezdirici ola bilər, çünki artıq keçən ay baxdığınız məzmunu görmək istəməyəcəksiniz və bunu Instagram alqoritminə birtəhər izah etməlisiniz. Bunu Instagram Keşfet sıfırlama prosesi ilə edə bilərsiniz. Narahat etdiyiniz məzmunu bir-bir aradan qaldırmaq və ya kollektiv sıfırlama etmək mümkündür.\nInstagram Keşfet'i sıfırlamaq üçün bunları edin:\nAddım # 1: Instagram mobil tətbiqini açın.\nAddım # 2: Kəşf səhifəsini açın.\nAddım # 3: Artıq görmək istəmədiyiniz bir yazını açın.\nAddım # 4: Sağ üst küncdə üç yan yana düyməsinə vurun.\nAddım # 5: Maraqlanmayan seçiminə vurun.\nEyni prosesi görmək istəmədiyiniz bütün yazılara tətbiq edə bilərsiniz.\nInstagram Keşfet-i sıfırlamaq üçün müraciət edə biləcəyiniz ilk metod bu addımlardan ibarətdir. Bu metodda toplu silmək əvəzinə Kəşf səhifənizdə ümumiyyətlə bəyəndiyiniz və ya artıq görmək istəmədiyiniz zəhlətökən məzmunu blok edə bilərsiniz. Instagram alqoritmi hər bir əməliyyatı aşkarlayacaq və Kəşf etdiyiniz səhifəyə artıq maraqlanmadığınız dediyiniz məzmunu çıxarmayacaq.\nBu metodun əslində mənfi tərəfi var. İstifadəçi bir yazını işlədikdən sonra, Kəşf səhifəsində bu kimi daha çox məzmun olacaqdır. Təsadüfən bənzər bir tip yazını yenidən açarsanız, alqoritm yenə də bunu bir artı olaraq görəcəkdir. Yəni bu metod sonsuz bir alqoritmdir - insan müharibəsinə çevrilə bilər. Bir yazı işləndikdən sonra səhifəni yeniləməyi seçə bilərsiniz.\nInstagram Keşfet sıfırlama toplu işləmi:\nAddım # 2: Profil səhifənizi açın.\nAddım # 3: Ayarlar səhifəsini açın.\nAddım # 4: Təhlükəsizlik nişanını açın.\nAddım # 5: Axtarış Tarixçəsini Sil sekmesini açın.\nAddım # 6: Hamısını sil seçiminə vurun.\nAddım # 7: Əməliyyatı təsdiqləyin.\nAddım # 1: Instagram mobil tətbiqini açın:\nAndroid və ya iOS əməliyyat sistemi ilə cihazınıza quraşdırılmış Instagram mobil tətbiqini açın. Onsuz da istifadə edirsinizsə, Instagram hesab məlumatlarınızla daxil olmalısınız. Instagram Araşdırmasını masa üstü versiyada da sıfırlaya bilərsiniz, ancaq bunu mobil tətbiqetmə vasitəsi ilə etmək daha asan olacaq.\nAddım # 2: Profil səhifənizi açın:\nGöndərmə səhifəsinə aid olan Instagram Keşfet sıfırlama prosesini Kəşf səhifəsindəki mesajlar vasitəsilə edirik, amma toplu müddətdə Kəşf səhifəsi ilə heç bir əlaqəmiz yoxdur. Instagram mobil tətbiqini açdıqdan sonra sağ altdakı insan siluetinə bənzər düyməni vuraraq Instagram profil səhifənizi aça bilərsiniz.\nAddım # 3: Ayarlar səhifəsini açın:\nİnstagram mobil tətbiqetməsində profil səhifənizi açdıqdan sonra yuxarı sağ küncdəki üç alt sətir düyməsini vuraraq menyunu açın. Buradakı menyu vasitəsilə bir çox fərqli əməliyyat edə bilərsiniz. Instagram Keşfet sıfırlamasına davam etmək üçün yuxarıdakı Ayarlar vurun.\nAddım # 4: Təhlükəsizlik nişanını açın:\nAyarlar səhifəsində, Instagram hesabınızla əlaqəli görünən, görünməyən, gizli, açıq ayarlarınızı düzəldə bilərsiniz. Axtarış çubuğu vasitəsilə axtardığınız ayarlar səhifəsinə asanlıqla daxil olmaq da mümkündür. Instagram kəşfini sıfırlamağa davam etmək üçün Təhlükəsizlik mətninə vurun.\nAddım # 5: Axtarış Tarixçəsini Sil nişanını açın:\nInstagram Ayarları səhifəsindən daxil olduğunuz Təhlükəsizlik səhifəsi, bütün təhlükəsizlik parametrlərinizi düzəldə biləcəyiniz bir səhifədir. Giriş təhlükəsizliyinizi daha da gücləndirə bilərsiniz, məlumatlarınıza daxil olmaqla, Instagram-da saxlanılan məlumatlarınızı da görə bilərsiniz. Instagram Keşfeti sıfırlamasına davam etmək üçün Axtarış Tarixçəsini Sil vurun.\nAddım # 6: Hamısını sil seçiminə toxunun:\nTəhlükəsizlik səhifənizdən daxil olduğunuz Axtarış Tarixçəsini Sil səhifəsində, əvvəllər təmizləmədiyiniz təqdirdə, Instagram axtarış çubuğu ilə axtardığınız hər şeyi görəcəksiniz. Xüsusi zəngləri ayrı-ayrılıqda silə bilərsiniz. Kütləvi silmək üçün Hamısını sil mətninə vurun.\nAddım # 7: Əməliyyatı təsdiqləyin:\nInstagram axtarış tarixçəniz demək olar ki, Instagram alqoritmi üçün kim olduğunuzu göstərən hər şeydir. Buna görə, platforma həqiqətən bütün axtarış tarixçəsini silmək istədiyinizi soruşacaq. Əməliyyatı təsdiqləyin. Tətbiqi yenidən başlatdığınız zaman təmiz Instagram Keşfet səhifəsini görəcəksiniz.\nInstagram alqoritmi biraz relsdən çıxmış və maraqsız olan məzmundan xilas olmaq istəyən istifadəçilər üçün İnstagram keşfedicisini necə sıfırlamaq sualına cavab verdik və tətbiq edə biləcəyiniz metodları addım-addım izah etdik. Unutmayın, Instagram Keşfet səhifənizdə görünəcəklər sizin əlinizdədir, heç nə buraxmayın.\ninstagram arxiv silme\nİnternet Paketleri (Azercell, Bakcell, Nar)\nKanal.az TV, Blog09.03.2021 04:37\nDünyanın ən bahalı telefonları - (Qiymətləri)\nVəfa Şərifova - Sevenim Var\nAd Günü Təbrik Mesajları (Yüzlərcə Mesaj)


Komitə qərar verdi: Güləş qaydalarında DƏYİŞİKLİKLƏR VAR « A24 Xeber\nKomitə qərar verdi: Güləş qaydalarında DƏYİŞİKLİKLƏR VAR\n27 Mart 2018 - 14:02\nA24.Az “Report”a istinadən xəbər verir ki, yeniliklər aprelin 2-dən qüvvəyə minəcək.\nDəyişikliklərə əsasən, yarış vaxtı döşək rəhbərinin çağırışı ilə hakimlərin məsləhətləşməsi zamanı videotəkrara baxılmayacaq. Videotəkrara yalnız məşqçi tərəfindən etiraz təqdirində (“challenge”) müraciət olunacaq.\nNeqativ güləş adlandırılan (“negative wrestling”) və qaydalara zidd hərəkətlərə görə sərbəst güləşdə xəbərdarlıq + rəqibə 1 xal, yunan-Roma güləşində xəbərdarlıq + rəqibə 2 xal verilməklə qiymətləndiriləcək.\nGüləşmədən qaçmağa (“fleeing the hold”) görə sərbəst güləşdə xəbərdarlıq + rəqibə 1 xal, yunan-Roma güləşində xəbərdarlıq + rəqibə 2 xal qazandıracaq.\nXalçadan qaçma (“fleeing the mat”) da güləşmədən qaçma kimi dəyərləndiriləcək, ancaq təhlükəli vəziyyətdə xalçadan qaçmağa görə hər iki güləş növü üzrə xəbərdarlıq + rəqibə 2 xal veriləcək.\nQəsdən kobud qayda pozuntusuna (“brutality”) yol verən güləşçi qırmızı kartla cəzalandırılacaq.


Bu gün Milli Qəhrəman Mübariz İbrahimovun doğum günüdür — www.veteran.az\n2008-ci ildə Azərbaycan Müdafiə Sənayesi Nazirliyinin istehsal etdiyi «İstiqlal» snayper tüfəngləri ailəsindən 12.7 mm çaplı ikinci tüfəng onun şərəfinə «Mübariz» adlandırılıb.\n“Canım atam və anam. Məndən sarı darıxmayın. İnşallah, cənnətdə görüşəcəyik. Mənim üçün bol-bol dua edin. Vətənin dar günündə artıq ürəyim dözmür. Allaha xatir bunu etməliyəm. Ən azından ürəyim sərinlik tapar. Şəhid olanadək bu şərəfsizlərin üzərinə gedəcəyəm. Şəhid olsam — ağlamayın. Əksinə, sevinin ki, o mərtəbəyə yüksəldim. Allaha ibadətlərinizi dəqiq yerinə yetirin. Çoxlu sədəqə verin. Seyid nəvəsi olaraq bunu etməliyəm. Allah böyükdür. Vətən sağ olsun. Oğlunuz Mübariz. Haqqınızı halal edin”.\nBu məktub Mübarizin öz Vətənini necə sevdiyini və lazım gələrsə onun azadlığı, ərazi bütövlüyü uğrunda canından belə keçməyə hazır olduğunu sübut edir desək az olar. Çünki O, bunu əməldə etdi və şəhidlik zirvəsinə ucalmaqla Azərbaycan xalqının qəlbində özünə əbədi taxt qurdu. Bu gün əsl qəhrəmanlıq salnaməsi yaradan Mübariz cismən aramızda olmasa da xalqımızın qəlbində əbədi yaşayacaq!/1V/


Azərbaycan Braziliya Ciu-Citsu Klubu İctimai Birliyinin təşkilatçılığı ilə "Qan ver yaşat" adlı aksiya keçirilib – İctimai-Siyasi Media Portalı\nAzərbaycan Braziliya Ciu-Citsu Klubu İctimai Birliyinin təşkilatçılığı ilə "Qan ver yaşat" adlı aksiya keçirilib\nAzərbaycanın Birinci vitse-prezidenti Mehriban Əliyevanın koronavirus (COVID-19) pandemiyası ilə əlaqədar ölkədə xüsusi karantin rejiminin tətbiq olunduğu müddətdə talassemiya və hemofiliya, eləcə də leykoz xəstəliyindən əziyyət çəkənlər üçün qan ehtiyatının yaradılmasına dəstək çağırışı ilə əlaqədar olaraq ölkə ərazisində təşkil olunan qanvermə aksiyaları davam edir.\nAZƏRTAC xəbər verir ki, Azərbaycan Braziliya Ciu-Citsu Klubu İctimai Birliyi və “Qarapapaq Fight Club & Promotion”un birgə təşkilatçılığı ilə “Qan ver yaşat” adlı yardım aksiyası keçirilib. Aksiya çərçivəsində Mərkəzi Qan Bankına gələn qırxa yaxın idmançı ehtiyacı olan xəstələr üçün qan verib.\nQeyd edək ki, bu, artıq adıçəkilən ictimai birliyin təşkilatçılığı ilə hər il keçirilən və ənənə halını almış bir aksiyadır. Bu il isə aksiyanı keçirməkdə məqsəd pandemiya dövründə qana ehtiyacı olanlara dəstək olmaqdır.\nAzərbaycan Braziliya Ciu-Citsu Klubu İctimai Birliyinin prezidenti Aqil Acalov bu aksiya ilə qana ehtiyacı olanlara müəyyən qədər yardım etməyə çalışdıqlarını bildirib. O deyib: “Hazırda bütün dünya pandemiya ilə mübarizə aparır. Ölkəmizdə də karantin rejiminin tətbiq edilməsi ilə əlaqədar olaraq insanlara evdə qalmaq və çölə çıxmamaq məsləhət görülür. Biz də məhz belə çətin bir dönəmdə qana ehtiyacı olan xəstələrə müəyyən qədər yardım etməyə çalışdıq. Hər bir Azərbaycan vətəndaşı həmvətənlərinin bu çətin günündə onlar üçün əlindən gələni etməlidir”.\nQeyd edək ki, aksiyada Azərbaycan Braziliya Ciu-Citsu Klubu İctimai Birliyinin üzvləri ilə yanaşı, onların yaxınları da iştirak ediblər.\nLada подготовила для Беларуси спецверсию Vesta в честь 50-летия АвтоВАЗа\nABŞ-da son sutkada 2701 nəfər koronavirusdan ölüb, ölənlərin sayı 45 mini keçib


Reanimasiyada olan xəstələrin sayı azaldı » Qadin.Net ~ İlk milli qadın portalı\nTibbi Ərazi Bölmələrini İdarəetmə Birliyi (TƏBİB) Azərbaycanda koronavirusla bağlı sentyabrın 17-nə olan statistik göstəriciləri açıqlayıb.\nQadin.Net teleqraf-a istinadən xəbər verir ki, məlumata əsasən hazırda ölkədə 1 917 nəfər aktiv koronavirus xəstəsi var.\nOnlardan 112 nəfər reanimasiyada, 9 nəfər isə süni tənəffüs cihazındadır. Ötən gün bu rəqəmlər müvafiq olaraq 115 və 8 idi.\nÜmumilikdə 38 777 nəfər virusa yoluxub, 36 289 nəfər sağalıb, 571 nəfər vəfat edib.\nBu gün 7 601 test edilib. Yeni yoluxma hallarının müəyyənləşdirilməsi ilə əlaqədar ümumilikdə 1 035 286 test aparılıb.\nQeyd edək ki, bu gün 119 koronavirusa yoluxma faktı qeydə alınıb, 140 nəfər sağalıb, 2 nəfər ölüb.


“Tonqal” restoranında zəhərlənmənin səbəbi bəlli oldu\n11:35 13.08.2018 (Yenilənib 11:43 13.08.2018)\nAraşdırmalar davam etdirilir, nəticə ilə bağlı geniş məlumat ictimaiyyətin diqqətinə çatdırılacaq\nBAKI, 13 avgust — Sputnik. Qida Təhlükəsizliyi Agentliyi restoranda baş vermiş zəhərlənmə hadisəsi ilə bağlı açıqlama yayıb.\nSputnik Azərbaycan xəbər verir ki, 11.08.2018-ci il tarixində Bakı şəhəri, Nərimanov rayonu, Həsən Əliyev prospekti 82 ünvanında yerləşən "Tonqal" restoranında baş verən kütləvi zəhərlənmə hadisəsi ilə bağlı daxil olan məlumat əsasında Qida Təhlükəsizliyi Agentliyində dərhal operativ işçi qrupu yaradılıb, hadisənin baş verdiyi restoranda, zəhərlənən şəxslərin yerləşdirildiyi Klinik Tibbi Mərkəzdə və 2 saylı Uşaq Kliniki Xəstəxanasında qida təhlükəsizliyi araşdırmalarına başlanılıb.\nİlkin məlumata əsasən, axşam saat 20:00 radələrində "Tonqal" restoranında iki ayrı masada qidalanan müxtəlif ailə üzvlərində bir neçə saatdan sonra zəhərlənmə əlamətləri baş verib. Hadisə nəticəsində 3-ü azyaşlı olmaqla 13 nəfər zəhərlənib.\nBundan əlavə, hadisənin baş verdiyi "Tonqal" restoranında müvafiq epidemoloji araşdırmalar aparılıb, bir sıra ciddi qida təhlükəsizliyi qaydalarının pozulduğu müəyyən olunub və faktla bağlı protokol tərtib edilib.\nQida Təhlükəsizliyi Agentliyi, qida, restoran, zəhərlənmə, araşdırma


“Heç vaxt cins şalvar geyinmərəm” - Zülfiyyənin evində fotosessiya\nMüsahibə 08.12.16 11:06\nAxşam.az qafqazinfo.az-a istinadən həmin müsahibəni təqdim edir:\n- Mən hər zaman öz prinsiplərimə sadiqəm. Qara rəngi sevirəm və dəb dalınca heç zaman qaçmamışam. Koko Şanel demişkən “Dəb gedir, üslub qalır”- geyim tərzimin əsası məhz budur.\n- Cins şalvar və birdci. Düşünürəm ki, cins şalvarları yalnız gənclər və modellər geyinməlidir.\nFotolar: Fərhad Əli ( Çəkiliş xalq artistinin evində baş tutub).


«Bu yazını sayta verməsəniz, kişi deyilsiiniz» | Xural qəzeti\nƏsas Səhifə/ARAŞDIRMA/«Bu yazını sayta verməsəniz, kişi deyilsiiniz»\nBaş redaktor «Azərbaycan» qəzetindən istefalara həyəcanlı formada cavab verib…\nDünən «Təzadlar» qəzeti «Azərbaycan» qəzetinin 4 əməkdaşının baş redaktor Bəxtiyar Sadıqova etiraz olaraq işdən çıxdığı barədə məlumat verib. Qəzetin yazdığına görə, təkcə son bir həftədə tanınmış jurnalist Akif Cabbarov, jurnalist Samir Mustafayev, Rasim Bayramov, həmçinin qəzetin texniki problemlərini həll edən Tural Əliyev Bəxtiyar Sadıqovun kitab biznesinin acı nəticələrini özlərinə təhqir hesab edərək qəzeti tərk ediblər: “Mənbə qeyd edir ki, B.Sadıqov uzun müddətdir ki, nəinki özünün adına dərc olunan intellektual yazıları, həmçinin Təhsil Nazirliyində işləyən həyat yoldaşının da məqalələrini onlara yazdırıb. Sən demə, həmin jurnalistlər “Müasir Azərbaycan-20 il” adlı kitabını hazırlayıblar. Həmin kitabın təqdimatı yaxın vaxtlarda – müstəqilliyimizin 20 illiyi ərəfəsində baş tutacaq. Amma B.Sadıqov artıq həmin kitaba haram qatıb. Çünki həmin kitabın bütün ağırlığını Rasim Bayramovla Samir Mustafayev çəkib. Kitabın bütün yazılarını onlar yazıblar və hazırlayıblar. Amma kitab işıq üzü görəndə “Buraxılışa məsul” kimi Bəxtiyar Sadıqovun adı göstərilib. Bu isə jurnalistləri qəzəbləndirib, onlar bu addımı müəlliflik hüququnun kobud surətdə pozulması, intellektual mülkiyyətin mənimsənilməsi kimi dəyərləndirərək, bunu özlərinə təhqir sayıblar və işdən çıxıb getməkdən başqa yol görməyiblər”.\nQəzet yazır ki, “adı çəkilən jurnalistlərin yazıb hazırladıqları həmin yazıların orijinalı redaksiyamıza təqdim olunub. Sadəcə, kitab yayıma verilmədiyindən hansısa tutuşdurma aparıb yazıda təqdim edə bilmədik. Xatırladırıq ki, son illər Qafar Cəbiyev, Telman Mehdixanlı kimi neçə-neçə tanınmış jurnalistlər də bu redaksiyanı tərk edib”.\n“Təzadlar” qəzetinin yazdığı məsələylə bağlı «qafqazinfo» saytının əməkdaşları baş redaktor B.Sadıqovun münasibətini öyrənmək istəsə də, buna nail ola bilməyiblər.\nSayt yazır ki, baş redaktor informasiyanın kimdən, yazılı-imzalı, yoxsa e-maillə daxil olub-olmaması ilə maraqlanıb. Hətta daxil olan müraciəti də istəyib. B.Sadıqov çox əsəbi və hədə ilə danışıb. “Bu yazını sayta verməsəniz, kişi deyilsiniz” deyən baş redaktor bu halda saytın əməkdaşlarını məhkəməyə verəcəyi ilə hədələyib.\nS.Mustafayev isə bildirib ki, o, Azərbaycanı iki ay əvvəl tərk edib və hazırda KİVDF-də işləyir: “Heç bir narazılıq olmayıb. Sadəcə, daha yaxşı iş təklif olunduğu üçün KİVDF-yə gəldim. Sözügedən kitabda isə qəzetin 5 əməkdaşının yazıları toplanıb. O yazıları bu ilin əvvəlindən hazırlamağa başlamışıq və hər dəfə də qəzetdə öz imzamızla təqdim olunub. Kitabı 5 müəllifin adından deyil, «Azərbaycan» qəzetinin adından təqdim etmək daha uğurlu variant olduğu üçün bununla razılaşmışıq”.\nRasim Bayramov da S.Mustafayevin dediklərini təkrarlayıb: “Heç bir narazılıq olmayıb”. O, Tural Əliyev və Akif Cabbarovun da işdən çıxmasını təsdiqləyib: “Amma bu, hansısa narazılıqla bağlı deyil. Tural xəstə idi, ona görə çıxdı. Akif Cabbarov isə AzTV-yə keçdiyi üçün işdən çıxıb”. Özünə gəldikdə, R.Bayramov deyib ki, o, hələ bu ayın sonuna kimi “Azərbaycan”da işləyəcək.\nQeyd edək ki, dünən bu məsələ ilə bağlı yazı müəllifi daha bir fakt barədə də məlumat verib. Müəllif yazır ki, Bəxtiyar Sadıqov özünə yeni ştat açıb və yüksək əmək haqqı alır:\n««Azərbaycan»ın mərhum baş redaktoru Əmir Mustafayevin dövründə deputat seçiləndən dərhal sonra B.Sadıqovun iş yerindəki maaşı qanunun tələblərinə görə dayandırılıb. O, yalnız MM-dən maaş alıb. Lakin Ə.Mustafayevin vəfatından sonra B.Sadıqov “Azərbaycan”ın baş redaktoru təyin olunan kimi özünə ştat tərtib edərək indiyədək (9 ildir) ən yüksək maaş alır…»